83. schôdza NR SR - 5.deň - B. popoludní
Dátum: 2023-02-08
Poslanec: Suja, Miroslav (-)
Druh vystúpenia: Vystúpenie s faktickou poznámkou

64. Ďakujem za slovo, pán predsedajúci. Na začiatku by som sa vyjadril k vystúpeniam kolegov a k reakciám, kde som nemohol vo faktickej zareagovať, nie je na to dostatok času. Preto sa pýtam pána poslanca, spravodajcu Mičovského, ktorý tu tak hovorí rád o demokracii a spomínal demokraciu, keď vystupoval v záverečnom slove, aby som naňho nemohol reagovať, preto vystupoval v záverečnom slove, lebo keby si demokraciu ctil, tak vystúpi ako spravodajca, lebo má na to právo kedykoľvek a koľkokrát, aby som mohol naňho reagovať a vyvrátiť jeho klamstvá. Čo sa týka poslanca Mičovského, hovoril, že v lesníctve urobil chyby a že niekto robí chyby a treba ich, tie chyby, opraviť. Tak sa pýtam, ako ste ich opravil, pán poslanec Mičovský? Ako ste tie chyby opravil? Nijak. Vaše reči sú len obyčajný balast. Dokážete tu aj hodinu rečniť a nepoviete nič, len balast. Útok na mňa v záverečnom slove je úbohý, lebo som sa nemohol brániť, ale čo čakám od vás. To je tá demokracia, na ktorú sa tu vy všetci odvolávate v OĽANO. Pán Mičovský, vy ste tu hovorili niečo o histórii. No história, pán Mičovský, si vás bude pamätať ako Judáša, ktorý zradil všetkých lesníkov na Slovensku a zabil život na vidieku. Toto si bude história pamätať, nie tie prázdne reči, ktoré tu vediete. A bude si pamätať aj to, že ste vystupoval tak v záverečnom slove, aby sa na vás nedalo reagovať. Viete, vaša generácia ešte mala česť. Česť. Boli ľudia rovní a slovo platilo, ale vám toto nehovorí absolútne nič. Nič. Vy ako posledný zbabelec vystúpite v záverečnom slove. Klobúk dole. Ale to sa dalo od vás čakať, keď ste zradil lesníkov kvôli ekoteroristovi eštebákovi Budajovi. Aj na to bude história pamätať, to ste správne povedal. Viete, vyjadrím sa aj ku kolegovi Kuriakovi, ktorý tu hovorí, že zákony za OĽANO, a ďakoval predkladateľovi, prekladajú odborníci. Pán Kuriak, vy si robíte srandu? Ja sa pýtam. Vy si robíte srandu? Ja sa pýtam, aký odborník je Karol Kučera, keď predkladá zákon č. 274? Ja sa pýtam, pán Kučera, aké máte vzdelanie, že predkladáte tento zákon a prečo ste zbabelo ušiel? Vy ste športovec. Vám nehovorí nič fair play? Vám nehovorí nič fair play?! Celý čas ste tu sedel. (Reakcia z pléna.) Jasné, jasné, vy ste išiel na vécko. Vy ani nemáte chrbtovú kosť, aby ste sa priznal, vy poviete, že ste išiel na vécko. Keď som poprosil predsedajúceho, aby sme počkali tri minúty, čosi bol s vami dohodnutý, povedal nie, prepadá. Toto je fair play? Vy máte v životopise napísané, že skoro celý život ste hral tenis a potom trénoval. Vzdelanie som nenašiel žiadne. Ale dovolíte si predložiť zákon, ktorý sa dotkne desiatok tisíc ľudí, desiatok tisíc poľnohospodárov, poľovníkov. Ja sa pýtam, akým právom? Aj s Pročkom, s tým, čo hovorí, že sme si zotročili včely. Pán Kuriak, to sú tí odborníci, ktorí predkladajú vaše zákony, že stadeto ujdú. Aj on ušiel. A ja sa vrátim aj k Feckovi. Vy ukazujete na pána Fecka. Pán Fecko čo urobil? Tuto stál, dobre, ako prekladal nohami, aby mohol zmiznúť a keď ten zákon prepadol, víťazoslávne vošiel do vnútra sály. Takže, pán Kuriak, to sú tí vaši odborníci, vidíte. My sme chceli túto vládu, poverenú, úradníkov, lebo to nie sú ministri, to sú úradníci, ktorí tu majú niečo vykonávať, aj túto Národnú radu nejako na grémiu urýchliť, aby sa nestalo to, čo sa stáva. Dali sa čestné slová. Ale ako stojí čestné slovo OĽANO? Vyzýval predseda parlamentu, že tí, čo nemáte prerokované, stiahnite tie body, dajte ich na najbližšiu schôdzu, nech neprepadúvajú, alebo ak áno, tak to dopredu nahláste, oznámi sa to dopredu, že to viete, aby tu nemuseli ďalší poslanci na vás čakať a byť pripravení do rozpravy. Ja na rozdiel od vás tu sedím celý deň. Ak nemám nejaké rokovanie v kancelárii, tak som tu celý deň, 90 % pracovného času. Tak ma zaujíma, pán Kuriak, že tí vaši odborníci prečo, keď sú odborníci, tak zbabelo ušli? Však ja si myslím, že, ja viem, že pán Kučera má problém prečítať jednu vetu na tri riadky, ale zobrali by sme to. Môžte na mňa reagovať, nemusíte vykrikovať, môžte na mňa reagovať. Skúste mať trošku inteligencie a zareagujte... (Prerušenie vystúpenia predsedajúcim.) Grendel, Gábor, podpredseda NR SR Pán poslanec. Suja, Miroslav, poslanec NR SR Takže sa pýtam, keď tu čakám a teraz musím hovoriť... (Prerušenie vystúpenia predsedajúcim.) Grendel, Gábor, podpredseda NR SR Nechal som vás päť minút. Teraz na chvíľu prerušíme váš čas. (Reakcia rečníka: „Aha." ) Chcem vás upozorniť na § 32 ods. 1 zákona o rokovacom poriadku: „Ak sa rečník odchyľuje od prerokúvanej veci, predsedajúci ho vyzve, aby hovoril k veci. Ak ani po opakovanej výzve nebude hovoriť k veci, odoberie mu slovo." Chcem vás upozorniť, že teraz rokujeme o návrhu pána poslanca Fecka na vydanie zákona, ktorý mení zákon č. 180/95 o niektorých opatreniach na usporiadanie vlastníctva k pozemkom v znení neskorších predpisov. Vyzývam vás teda, aby ste sa vyjadrovali k veci. Suja, Miroslav, poslanec NR SR Pán predsedajúci, ja by som sa bol rád vyjadril k veci aj v predchádzajúcom bode a vy ste členom grémia a viete, že aj podpredseda na pokyn predsedu, ak by sa stalo to, čo sa stalo pred týmto, tak má právo zvolať grémium. Ale ste to ignoroval len preto, že títo neschopní sú z vašej strany z OĽANO. (Prerušenie vystúpenia predsedajúcim.) Grendel, Gábor, podpredseda NR SR Budete mať tú možnosť, pán poslanec, ten bod nebol vyradený z programu. (Povedané súbežne s rečníkom.) Suja, Miroslav, poslanec NR SR (Hovorené súbežne s predsedajúcim.) Ďakujem, ďakujem, že v tomto demokratickom, v sále demokracie, ako to hovorí tuto Judáš Mičovský alebo títo pročnáli, nemôžem ani sa vyjadriť a pripravovať k zákonom a snažiť sa robiť si svoju prácu poslanca. Ďakujem, že odborníci ako je Pročko, Kučera predkladajú zákon o poľovníctve, ktorý má dopad aj na poľnohospodárov, ktorých, keby som sa ich spýtal teraz len základné veci z toho zákona, nevedia ani slovo, lebo nepoviem ich, aby im ich asistenti neposielali, lebo nevedia ani len prečítať ten zákon. Je to z vašej strany zbabelé! Tak ako ste tri roky vládli zbabelo, tak aj sa správate a tak aj zbabelo skončíte!